03/11/2016 | Administración LocalMunicipal
San Sadurniño
Aprobación definitiva de Ordenanza fiscal

O Pleno deste Concello, na sesión celebrada o día 8 de setembro de 2016, acordou aprobar provisionalmente a Ordenanza Fiscal reguladora da Taxa polo uso dos servizos e instalacións do Centro Municipal de Empresas de San Sadurniño. O anuncio correspondente á exposición pública desa aprobación, foi exposto ó público durante o prazo de trinta días mediante anuncio publicado no Boletín Oficial da Provincia de A Coruña nº 176 de data do 15/09/16 e no taboleiro de anuncios deste Concello, sen que se presentase alegación, reclamación nin observación algunha durante o devandito prazo, polo que considerase aprobada definitivamente esa Ordenanza. En cumprimento do establecido nos artigos 49 e 70-2 da Lei 7/1985, reguladora das bases do réxime local, e 56 do Real Decreto Lexislativo 781/1986, de 18 de abril, polo que se aproba o texto refundido das disposicions legais vixentes en materia de réxime local, publícase de seguido o texto completo da Ordenanza Fiscal: O Concello de San Sadurniño ten como obxectivo fundamental avanzar decididamente cara a un desenvolvemento sustentable, que promova a creación de riqueza e emprego, a redución das desigualades, a mellora dos servizos e a conservación dos recursos e ecosistemas naturais, segundo se recolle no seu Plan de acción da Axenda 21 Local. Dende o punto de vista da sustentabilidade económica é preciso que os territorios teñan unha actividade económica axeitada ás súas potencialidades, que tire proveito racional dos recursos, e que xere riqueza, emprego e benestar. Por este motivo a promoción económica debería ser un aspecto fundamental da política municipal, de cara a asegurar a existencia de actividades económicas e empresas que teñan relación directa coa poboación local e coas súas necesidades. Neste senso, a política do desenvolvemento endóxeno ten que ser a liña argumental desta política de promoción económica, primando que se tire proveito dos recursos propios para promover o desenvolvemento da comunidade local. San Sadurniño é un concello rural, cun poboamento moi esparexido, que evita que exista un núcleo urbano ben definido e desenvolvido. Isto, entre outros motivos, dificultaba a localización centralizada de negocios e servizos na capital municipal, e mesmo as persoas emprendedoras tiñan serios problemas para atopar locais comerciais onde poderen establecer os seus negocios. Por outra banda, o modelo de convocatorias de subvencións para a promoción económica e o emprego que aplican outras Administracións semella que non deu bos resultados, polo que é preferible destinar os recursos públicos a facilitarlles ás empresas un acceso axeitado a servizos, infraestruturas ou información, así como ofrecerlles apoio técnico para o inicio das súas actividades. Por todos estes motivos, o Concello, no marco das súas competencias e dos seus intereses de cara a promover a actividade económica e de ofrecer servizos de calidade á súa poboación, decidiu dedicar unha nova instalación municipal para a promoción económica e a xeración de empresas e de emprego. Este é o Centro municipal de empresas, que conta con diferentes oficinas e espazos que poden ser empregados por empresas, persoas emprendedoras e entidades para desenvolveren as súas actividades en San Sadurniño. Asemade, a pretensión do Centro non é só ofrecer un local ás empresas, senón tamén promover a innovación e a cooperación. Na actual conxuntura económica é imprescindible que as empresas, novas ou xa establecidas, innoven e procuren aliados. Por iso o Concello empregará o Centro para apoiar aqueles proxectos innovadores, que dinamicen as súas actividades e que melloren os seus procesos de produción e xestión. Polo tanto, cómpre agora establecer unha ordenanza fiscal que regule as taxas que gravarán os usos dos servizos vinculados ao Centro municipal de empresas, e que, tal e como se expuxo neste limiar, sexa acorde cos principios de necesidade, eficacia, proporcionalidade, seguridade xurídica, transparencia e eficiencia, que forman o cerne dunha boa regulación. Ademais, cómpre salientar que, tanto o CME como infraestrutura, coma a presente ordenanza, son os instrumentos máis acaídos aos obxectivos perseguidos, e que a súa posta en marcha e aplicación non terán repercusións negativas na estabilidade orzamentaria nin na sustentabilidade financeira do Concello. Por todos estes motivos, o Pleno da Corporación de data do 08/09/2016, consonte a correspondente proposta da Alcaldía, acorda aprobar a presente ordenanza fiscal, co seguinte teor En uso das facultades concedidas polos artigos 131.2 e 142 da Constitución e polo artigo 105 da Lei 7/1985, do 2 de abril, reguladora das Bases de Reximen Local, e de acordo co disposto no Real Decreto Lexislativo 2/2004 de 5 de marzo polo que se aproba o Texto Refundido da Lei Reguladora das Facendas Locais, este Concello establece a taxa que grava o uso dos servizos vinculados ao Centro municipal de empresas, e nomeadamente a ocupación de locais municipais para desenvolver actividades económicas ou de interese social. O Centro Municipal de Empresas (CME) é unha instalación municipal, situada no edificio anexo ao Pazo da Marquesa, actual Casa do Concello. O seu enderezo é “O Casal, 16A Primeiro andar, 15560 San Sadurniño”. O CME ocupa o primeiro andar do edificio, así como ambos os extremos da planta baixa. O Centro posúe 13 locais, 12 no primeiro andar e outro máis na planta baixa, así como determinadas instalacións comúns. A presente ordenanza aplicarase polo uso das instalacións e dos servizos vinculados ao CME de San Sadurniño. - O CME conta inicialmente coas seguintes instalacións: 1. Oficinas de 8,50 m2: 5 unidades 2. Oficina de 10,70 m2: 1 unidade 3. Oficina de 11,36 m2: 1 unidade 4. Oficina de 12,82 m2: 1 unidade 5. Oficina de 15,20 m2: 1 unidade 6. Oficinas de 18,35 m2: 2 unidades 7. Oficina de 21,78 m2: 1 unidade 8. Oficina exenta de 29,85 m2: 1 unidade, situada no baixo esquerda 9. Sala común de reunións, de 26,60 m2 10. Recepción do primeiro andar, de 23,33 m2 11. Almacén de 2,43 m2 12. Cuarto de telecomunicacións, de 4,50 m2 13. Ascensor 14. Aseos adaptados, na planta baixa 15. Armario de telecomunicacións, na planta baixa 16. Sala de instalacións comúns e caldeira de calefacción, na planta baixa - Os servizos que prestará o CME serán: · O uso das oficinas para o desenvolvemento de actividades económicas ou de interese social por parte de empresas, persoas emprendedoras ou entidades, incluíndo os servizos de abastecemento de auga, saneamento, acceso a Internet, electricidade, limpeza de zonas comúns, recollida do lixo, caixa de correo, calefacción, e acceso ás instalacións comúns · A domiciliación social ou operativa de empresas ou entidades, sen ocupación das oficinas, pero podendo facer uso dunha caixa de correo e con acceso ás instalacións comúns, previa solicitude · O uso das instalacións comúns, e nomeadamente da sala de reunións, para o desenvolvemento de xuntanzas, presentacións, cursos e outros eventos, con ou sen fins lucrativos · O apoio técnico e o asesoramento no ámbito do emprendemento, o emprego, a formación e a xestión empresarial por parte do persoal dos servizos municipais, con carácter gratuíto A) Concello de San Sadurniño aprobará o Regulamento de xestión do CME, que determinará, entre outras cousas, a forma de admisión de empresas e entidades interesadas en ocupar as oficinas do CME e/ou facer uso dos outros servizos da instalación, así como os dereitos e obrigas que condicionarán o seu uso. B) Por outra banda, o Concello desenvolverá un programa de apoio ao emprendemento xuvenil, por medio do cal as persoas emprendedoras menores de 35 anos poderán ter acceso ás instalacións e servizos do CME de balde, co obxectivo de desenvolveren unha idea ou proxecto empresarial. a) O feito impoñible da presente ordenanza é o uso das instalacións e servizos do CME, e nomeadamente das oficinas, do servizo de domiciliación e do uso puntual das instalacións do Centro. b) Ora ben, o Concello, por medio dun acordo da Xunta de Goberno Local ou dunha resolución da Alcaldía, poderá determinar, motivadamente, que non existe obriga ao pagamento polo servizo de domiciliación no caso de que sexa unha entidade que teña interese municipal e non posúa fins de lucro. c) De igual maneira o Concello, por medio dun acordo da Xunta de Goberno Local ou dunha resolución da Alcaldía, poderá determinar, motivadamente, a non existencia da obriga ao pagamento por utilización da sala de reunións no caso de que sexa para a realización dun evento que teña interese municipal e non xere rendementos económicos á persoa ou entidade promotora. d) Por último, os servizos municipais destinados ás persoas que participen nos programas de apoio ao emprendemento xuvenil tamén ficarán fóra da obriga de pagamento. Son suxeitos pasivos contribuíntes as persoas físicas ou xurídicas ou as entidades ás que se refire o artigo 36 de Lei 58/2003, de 17 de decembro, Xeral Tributaria, que fosen adxudicatarias do uso das instalacións e dos servizos do CME, ou que sexan outras usuarias de forma puntual. a) Responderán solidariamente das obrigas tributarias do suxeito pasivo as persoas físicas e xurídicas ás que se refire o artigo 42 da Lei Xeral Tributaria. b) Serán responsables subsidiarias as persoas administradoras das sociedades e os síndicos, ou aquelas que realicen funcións de intervención ou liquidación de quebras, concursos, sociedades e entidades en xeral, nos supostos e co alcance que sinala o artigo 43 da Lei Xeral Tributaria.1. As taxas polo uso dos servizos e instalacións do CME serán as seguintes: a) Utilización privativa de oficinas: 5,83 €/m2/mes (70,00 €/m2/ano) b) Utilización da domiciliación da empresa ou entidade: 20,00 €/ano c) Utilización da sala de reunións para eventos, por parte de entidades ou empresas que non fagan parte do CME: 5,00 €/hora 2. Estas tarifas actualizaranse anualmente co Índice de prezos ao consumo oficial. · No caso da ocupación das oficinas do CME o período impositivo comezará no momento da notificación da resolución da concesión. A taxa aboarase mensualmente. · No caso do uso puntual das instalacións do CME para eventos o período impositivo será o tempo de uso, medido en horas. · No caso da domiciliación no CME sen ocupación de oficinas o período impositivo será por anos naturais, dende o momento da resolución de autorización. a) A obriga de satisfacer a taxa por ocupación das oficinas do CME nace no momento da notificación da resolución de concesión. b) O pagamento da taxa por uso puntual das instalacións realizarase por medio de autoliquidación, no momento da súa solicitude. c) O pagamento da taxa por ocupación das oficinas do CME farase mediante cargo bancario nos primeiros días de cada mes, por anticipado, e logo da emisión da correspondente liquidación. d) O pagamento da taxa por domiciliación no CME farase mediante cargo bancario anual, no mes de xaneiro, de forma anticipada, e logo da emisión da correspondente liquidación. e) A xestión e recadación das taxas reguladas por esta ordenanza corresponde aos servizos municipais de xestión económica. En todo o relativo á cualificación de infraccións tributarias, así como das sancións que as mesmas correspondan en cada caso, estarase ao previsto nos capítulos III e IV do Título IV da Potestade Sancionadora da Lei 58/2003 Xeral Tributaria e disposicións concordantes. A presente ordenanza entrará en vigor ao día seguinte da publicación do seu texto íntegro no BOP, permanecendo vixente ata que se acorde a súa modificación ou derrogación expresa.” San Sadurniño, 28 de outubro de 2016. O Alcalde, Secundino García Casal.